Grupo Santander

Grupo Santander (, , , , ) er en spansk finans- og bankkoncern centreret omkring Banco Santander, S.A. Målt på aktiver er det Europas 9. største- og verdens 19. største bank med aktiver i 2013 på i alt 1.540 mia. amerikanske dollars. 
Koncernens omsætning var i 2013 på 39 mia. Euro
og der var i alt 182.958 medarbejdere i 2013. 
Den stammer oprindeligt fra Santander i Kantabrien i Spanien, hvor den fortsat har hovedsæde.

I de senere år har koncernen udvidet en del gennem opkøb i Europa, Latinamerika, Nordamerika og Asien. Mange datterselskaber er rebranded under Santander-navnet. 

Det var i 2011 Spaniens største virksomhed. I april 2013 var Santander rangeret som nummer 43 på Forbes' liste over verdens største virksomheder.

Historie

Etableringen af Banco Santander Central Hispano 

Banco Santander fusionerede med Banco Central Hispano i 1999, som igen var blevet skabt ved fusionen mellem Banco Central og Banco Hispanoamericano. i 1991. Fusionen der skabte Banco Santander Central Hispano eller BSCH, skulle efter planen være en ligelig fusion og kontrollen over selskabet skulle deles. Kort tid efter fusionen beskyldte BCH-direktører den tidligere formand for Banco Santander Emilio Botín for at forsøge at fremføre sin egen agenda, de truede med at tage juridiske tiltag mod ham. Det indledende fusions-skænderi blev løst da BCH-direktørerne Jose Amusátegui og Angel Corcóstegui accepterede omfattende betaling, pension og afgav magtbeføjelser til Botín. Det kostede aktionærerne i alt 164 mio. Euro.

De store opsigelsesbetalinger gav negativ presse og Botín blev bragt for retten om uretmæssig tilegnelse af økonomiske midler og uansvarlig ledelse. I 2005 blev han frikendt for alle anklager. Domsafsigelsen sagde at de 164 mio. Euro til fratrædelser til de to tidligere direktører var lovlig. Samme år blev Botín også frikendt i en anden og uafhængig sag om insiderhandel.

Navneskifte 
13. august 2007 skiftede Banco Santander Central Hispano sit officielle navn til Banco Santander.

Madoff-sagen 
14. december 2008 blev det afsløret at kollapset af Bernard Madoffs Ponzisvindel ville betyde et tab på 2,33 mia. Euro til Banco Santander.

Opkøb 
26. juli 2004 bekendtgjorde Banco Santander Central Hispano  opkøbet af Abbey National plc..

I Juni 2006 opkøbte Banco Santander Central Hispano næsten 20 % af Sovereign Bank og fik option på yderligere opkøb fra 2008. 
 
I september 2010, opkøbte Santander Bank Zachodni WBK fra Allied Irish Banks. 28 februar 2012 bekendtgjorde Santander, at man var nået til enighed med KBC Bank om at købe KBCs datterselskab i Polen, Kredyt Bank. KBC har solgt sine aktier og Santander ejer nu 75% af banken; de resterende 25% ejes af øvrige investorer.

Banco Santander under Finanskrisen 	
Banco Santander blev hårdt ramt af finanskrisen og måtte i regnskabsåret 2011 foretage betydelige nedskrivninger Problemerne førte i oktober 2011 til en nedgradering af Banco Santanders engelske virksomhed.  Et halvt år senere, i maj 2012, foretog kreditratingbureauet Moody's en nedgradering af Banco Santanders kreditværdighed, hvilket førte til spekulationer om bankens overlevelsesevne og muligheder for at modstå kundernes hævninger af indeståender i banken. Banco Santander har væsentlige aktiviteter i Storbritannien som forbrugerbank (retailbank), og nedgraderingen af Banco Santander og nedgraderingen af det engelske datterselskab blev mødt med uro i Storbritannien. Senere på året nedgraderede et andet kreditratingbureau, Standard & Poor's, Banco Santander til rating til BBB med negativ tendens.

Sponsorater 
Banco Santander er corporate sponsor af Ferrari og McLaren Formel 1 team, samt af Copa Libertadores de America, Copa Sudamericana og Recopa Sudamericana, som er store Latinamerikanske foldboldhold.

Samarbejdet med Ferrari's Formel 1-hold er sat til 2010 til 2017, imens samarbejdet med McLaren Formel 1 teamet varer fra 2007 til udgangen af 2014.

Aktiviteter 

Santander-koncernen har talrige operationer i Europa, Latinamerika, Nordamerika og Asien. 

I koncernen er over 102 mio. kunder, 14.392 afdelinger og 3,26 mio. aktionærer. Privatkundebankområdet er det væsentligste forretningsområde i Santander og forretningsområdet genererer 74 % koncernens overskud.

Kilder 

Guillén, Mauro and Adrian Tschoegl (2008) Building a Global Bank: The Transformation of Banco Santander. (Princeton, NJ: Princeton University Press).

Eksterne henvisninger 

 Officielle webside

Banker fra Spanien
Grupo Santander
Etableret i 1857